चितवन च्याम्पियनसिप ट्रफी : मुन स्टोनको विजयी सुरुआत
मंगलपुरको मुन स्टोन क्रिकेट क्लबले मंगलबारदेखि भरतपुरमा सुरु भएको १७ औं चितवन च्याम्पियनसिप ट्रफीमा विजयी सुरुआत गरेको छ । रामपुरमा निर्माणाधीन गौतम बुद्ध अन्तराष्ट्रिय क्रिकेट रंगशाला परिसरमा तयार भएको नमुना क्रिकेट मैदानमा भएको खेलमा मुन स्टोनले भरतपुर–३ को बेलचोक क्रिकेट क्लबलाई नौ विकटले पराजित गरेको हो ।
चितवन — मंगलपुरको मुन स्टोन क्रिकेट क्लबले मंगलबारदेखि भरतपुरमा सुरु भएको १७ औं चितवन च्याम्पियनसिप ट्रफीमा विजयी सुरुआत गरेको छ । रामपुरमा निर्माणाधीन गौतम बुद्ध अन्तराष्ट्रिय क्रिकेट रंगशाला परिसरमा तयार भएको नमुना क्रिकेट मैदानमा भएको खेलमा मुन स्टोनले भरतपुर–३ को बेलचोक क्रिकेट क्लबलाई नौ विकटले पराजित गरेको हो ।५० ओभरको खेलमा पहिले ब्याटिङ रोजेको बेलचोकले ९७ रन मात्रै बनाएको थियो । मुन स्टोनले १४ ओभर चार बलमा नै झिनो लक्ष्य पार गरेको थियो । लक्ष्य पार गर्न मुन स्टोनले एक विकेटको मात्रै क्षति बेहोरेको थियो । राष्ट्रिय खेलाडी योगेन्द्रसिंह कार्कीको अलराउन्डर प्रदर्शन मुन स्टोनलाई विजय गराउने प्रमुख आधार बन्यो । कार्कीले ब्याटिङकका क्रममा नट आउट रहँदै ३१ बलमा ३२ रन बनाएका थिए । त्यसैगरी बेलचोक विरुद्धको बलिङमा पनि कार्कीले चार विकेट लिएका थिए । नौ ओभर चार बल बलिङ गर्दा कार्कीले विपक्षीलाई २३ रन मात्रै जोड्न दिए । उनले एक ओभर मेडेन राखे । कार्की ‘म्यान अफ दि म्याच’ भए । प्रतियोगिताका संयोजक उमेश पियाले उनलाई नगद १५ हजार रुपैयाँ प्रदान गरे । टस जितेपछि ब्याटिङ गरेको बेलचोकले जम्मा २९ ओभर चार बल खेल्दा सबै विकेट गुमाएर ९७ रन मात्रै बटुलेको थियो । बेलचोकका ब्याट्सम्यान गौतम केसीले २६ बलमा ३२ रन बनाएका थिए । त्यसैगरी रविन्द्रजंग शाहीले ३८ बल खेल्दा १३ रन मात्रै जोडेका थिए । अन्य ब्याट्सम्यानको प्रदर्शन राम्रो रहेन । यी दुई बाहेक कसैले पनि दोहोरो अंकको रन बनाउन सकेनन् । बेलचोक विरुद्धको बलिङमा कमल थापाले ६ ओभरमा दुई विकेट लिए । उनको बलिङमा बेलचोकका खेलाडीले १४ रन जोडेका थिए ।जवाफी ब्याटिङमा मुन स्टोनबाट खेलेका राष्ट्रिय खेलाडी लोकेश बमले २० बलमा ४३ रन बनाएर आउट भएका थिए । अविजित रहेका आषिश ढुंगनाले ३७ बल खेल्दै १४ रन बनाएका थिए । रंगशाला बनाइ रहेको धुर्मुस सुन्तली फाउन्डेसनका अध्यक्ष सिताराम कट्टेलले ब्याटिङ र वाग्मती प्रदेश ट्राफिक प्रहरी कार्यालयका प्रमुख एसपी शान्तीराज कोइरालाले बलिङ गरेर प्रतियोगिता उद्घाटन गरेका थिए । चितवन क्रिकेट संघले प्रतियोगिता आयोजना गरेको हो । प्रतियोगिताका संयोजक उमेश पियाले दिएको जानकारी अनुसार प्रतियोगितामा चितवन क्रिकेट क्लब, भरतपुर क्रिकेट क्लब, मंगलपुरको मुन स्टोन क्रिकेट क्लब, टाँडीको इस्टर्न क्रिकेट एकेडेमी, बेलचोक क्रिकेट क्लब भरतपुर र गीतानगरको आधुनिक–११ सहभागी छन् । प्रतियोगितामा विजेताले २० हजार रुपैयाँ नगद र उपविजेताले १० हजार रुपैयाँ नगद पुरस्कार पाउने छन् । प्रतियोगिता फागुन ३ गतेसम्म चल्ने छ । प्रतियोगिताको मुख्य प्रायोजक नारायणगढको प्रेम सुपर मार्केट रहेको छ । प्रतियोगिताको बुधबारको खेल भरतपुर क्रिकेट क्लब र गीतानगरको आधुनिक–११ बीच हुनेछ । 